SMERNICA KOMISIE 2009/118/ES
z 9. septembra 2009,
ktorou sa menia a dopĺňajú prílohy II až V k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do Spoločenstva a proti ich rozšíreniu v rámci Spoločenstva (1), a najmä na jej článok 14 druhý odsek písm. c) a d),
po porade s príslušnými členskými štátmi,
keďže:
(1)
Smernicou 2000/29/ES sa určité zóny uznávajú za chránené zóny.
(2)
V Rakúsku boli určité regióny alebo ich časti dočasne uznané za chránené zóny v súvislosti s Erwinia amylovora (Burr.). Winsl. et al. nariadením Komisie (ES) č. 690/2008 (2). Rakúsko predložilo informácie, ktoré dokazujú, že Erwinia amylovora (Burr.) Winsl. et al. sa v súčasnosti nachádza na jeho území. Tieto regióny alebo ich časti by už preto nemali byť uznané za chránené zóny.
(3)
V Grécku boli v súvislosti s Cryphonectria parasitica (Murrill) Barr. za chránené zóny uznané Kréta a Lesbos. Grécko predložilo informácie, ktorými sa potvrdzuje, že Cryphonectria parasitica (Murrill) Barr. sa v súčasnosti v týchto regiónoch vyskytuje. Kréta a Lesbos by už preto v súvislosti s týmto škodlivým organizmom nemali byť uznané za chránené zóny.
(4)
V dôsledku predchádzajúcich zmien a doplnení sa niektoré krížové odkazy a odkaz na chránenú zónu uvedené v prílohe IV k smernici 2000/29/ES stali bezpredmetnými a mali by sa zrušiť.
(5)
Nariadením Komisie (ES) č. 1031/2008 (3) sa zmenili a doplnili určité kódy dreva a drevených výrobkov v kombinovanej nomenklatúre. Smernicu 2000/29/ES je potrebné prispôsobiť týmto technickým zmenám.
(6)
Prílohy II až V k smernici 2000/29/ES by sa preto mali zodpovedajúcim spôsobom zmeniť a doplniť.
(7)
Opatrenia stanovené v tejto smernici sú v súlade so stanoviskom Stáleho výboru pre zdravie rastlín,
PRIJALA TÚTO SMERNICU:
Článok 1
Prílohy II až V k smernici 2000/29/ES sa menia a dopĺňajú v súlade s prílohou k tejto smernici.
Článok 2
Členské štáty prijmú a uverejnia najneskôr do 30. novembra 2009 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
Ustanovenia sa uplatňujú od 1. decembra 2009.
Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
Článok 3
Táto smernica nadobúda účinnosť dvadsiatym dňom nasledujúcim po jej uverejnení v Úradnom vestníku Európskej únie.
Článok 4
Táto smernica je určená členským štátom.
V Bruseli 9. septembra 2009